 Na SAMMY WAWERU  NAIBU Spika Bunge la Kitaifa Bi Gladys Shollei amemsuta kinara wa Azimio la Umoja, Raila Odinga kufuatia msimamo wake kuhusu mazungumzo kati ya muungano wake na serikali. Kulingana na Shollei, kiongozi huyo wa upinzani anapotaja jina la mpatanishi Kofi Annan anaashiria kujumuishwa kwenye serikali kama Waziri Mkuu. Mbunge mwakilishi huyo wa wanawake Kaunti ya Uasin Gishu, alisema Bw Odinga anatumia kigezo cha gharama ya juu ya maisha kutafuta mwanya kuingia serikalini. Alisema mkondo wa maandamano anaotumia, ni njia kushinikiza kuwepo kwa nusu serikali ambayo Rais William Ruto amesisitiza haitawezekana. “Unaposkia Raila Odinga akizungumza kuhusu Kofi Annan, anataka kuwa Waziri Mkuu,” Shollei alisema. Alielezea, “Anatumia kigezo cha gharama ya juu maisha kusaka uungwaji mkono na Wakenya kuafikia malengo yake.” Mwaka 2007 na 2008, Bw Annan ambaye kwa sasa ni marehemu alikuwa mpatanishi mkuu kati ya Raila Odinga na Rais mstaafu marehemu Mwai Kibaki kufuatia machafuko ya baada ya uchaguzi mkuu. Wawili hao walimenyamana katika kinyang’anyiro cha urais. Bw Annan alipatanisha viongozi hao, Odinga akiishia kuwa Waziri Mkuu katika serikali ya nusu mkate. Mrengo wa Azimio umeitikia kusitisha maandamano, ingawa kwa masharti, kushiriki mazungumzo na serikali ya Kenya Kwanza. Bw Odinga alitangaza hatua hiyo baada ya Rais Ruto kumrai, akialika Azimio kwa mazungumzo kuangazia matakwa ya upinzani. Kiongozi wa nchi na muungano wake wa Kenya Kwanza, hata hivyo, wanasisitiza kwamba majadiliano watakayoshiriki ni kwa njia ya bunge, jambo ambalo Azimio imeashiria kukataa. Kando na gharama ya maisha kushushwa, upinzani unataka uainishaji wa Tume Huru ya Uchaguzi na Mipaka (IEBC), ikiwemo kutaka makamishna wa tume hiyo waliofutwa na wengine kujiuzulu kurejeshwa mara moja. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  